**Bilag til mødet den 14. januar 2018**

Kære alle i Kystvej-gruppen,

Hermed efter aftale et referat af mødet i lørdags, således at også I, der ikke havde mulighed for at være med, kan følge sagen.

* Den fælles besigtigelse understøttede behovet for at handle hurtigst muligt. Skrænten har sat sig ganske væsentligt på begge sider af trappen, men navnlig ind mod nr. 39, således at trappen hælder meget kraftigt til venstre på den sidste tredjedel ned mod stranden. På begge sider kan man se nedværts bevægelser af lerjord, og ind mod nr. 41 endda en hel ”ø” af jord m. bevoksning mv., der er i skred.
* Carl Christian redegjorde for den historiske udvikling i skrænt-erosionen. Trappen må tilpasses i længden hver gang, der har været skred, og trappens overlevelse afhænger derfor i sidste ende af, hvor stejl en hældning, der er praktisabel. Vi har næppe nået grænsen, men den nederste del af trappeforløbet, som nu fremstår helt uden understøttelse, er ikke langtidsholdbar.
* Tomas redegjorde for den lovændring til kystbeskyttelsesloven, som er på vej (vedhæftes t.o.). Loven er fremsat den 15. november og kommer til første-behandling 30. november. Med forslaget ændres lovens formålsbestemmelse, og meningen er, at KDI’s praksis fremover skal ændres i en mere borger-venlig retning. Lovændringen træder ikraft 1. februar 2018, hvis loven vedtages uændret.
* Følgende blev herefter aftalt:
  + Den indgivne ansøgning bedes genoptaget pr. 1. februar, og dermed til behandling efter de nye regler.
  + Indtil da skal den tidligere indgivne ansøgning styrkes med
    - argumentation, der lægger sig op af den nye formålsbestemmelses principper, og
    - beskrivelse og billeddokumentation af seneste skred til understøttelse af ansøgningens nu mere akutte natur.
  + Tomas kontakter COWI (Christian Helledie) for at bede ham træde til som rådgiver, og således at han i overensstemmelse med ovennævnte kan optræde som gruppens repræsentant overfor KDI.
  + Peter fremfinder dokumenter fra KDI, der viser, at KDI tidligere har accepteret opfyldning med ler/ral og andet naturligt materiale (efterfølgende sendt).
  + Peter kontakter Henning Hald for at få tilbud på sådan opfyldning på den ca. 26 meter lange strækning, som ved de to seneste storme er efterladt med stort materialetab.
  + Når tilbud foreligger aftales en fordelingsnøgle mellem de berørte grundejere, samt Grundejerforeningen (sidstnævnte deltager med en mere symbolsk betaling i første omgang)
  + Carl Christian oplyste, at Grundejerforeningens bestyrelse holder møde en af de første dage i januar, men at han gerne vil undersøge om bestyrelsen – eventuelt på skriftligt grundlag/tlf.møde – kan tage stilling til den forebyggende opfyldning, jf. ovenfor.
  + Der tages skridt til at danne et kystsikringslaug mellem første række-ejerne og grundejerforeningen, således at vi fremstår stærkest muligt overfor KDI m.fl., og således at fremtidige udgifter til kystsikring kan fordeles efter et forud fastsat princip.

Med venlig hilsen  
  
**Tomas Ilsøe Andersen**  
Tlf. 40109410